
Karakterskalaen bestått/ikke bestått
Øystein Bergkvam
Når UH-lovens karakterskala bestått / ikke bestått benyttes ved Universitetet i Oslo, skal dette være et selvstendig vurderingsuttrykk uten sammenheng med den graderte karakterskalaen. (§ 6.1(4) i Forskrift om studier og eksamener ved UiO)
Det skal være fatsatt en måloppnåelse for alle emner. Denne skal stå i forhold til kravene i kvalifikasjonsrammeverket. 
Læringsutbyttet som kandidaten viser i sin besvarelse skal vurderes i forhold til den fastsatte måloppnåelsen i emnet. Det gis bestått dersom læringsutbyttet oppfyller kravene i måloppnåelsen. Dersom det viste læringsutbyttet ikke oppfyller kravene i måloppnåelsen, så skal det gis ikke bestått.
Når det gis begrunnelse for karaktersettingen, så skal denne gis i hht kravene og kriteriene for bestått og ikke bestått. Det skal ikke gis begrunnelser som viser til bokstavkarakterene.

Bestått
Besvarelsen/presentasjonen må vise at kandidaten behersker sentrale teknikker, begreper og anvendelser i emnet. Kandidaten må også være i stand til å gjennomføre standardresonnementer i emnet.  Notasjoner og fagterminologi må være korrekt brukt, men noen formelle mangler kan godtas. Besvarelsen/presentasjonen må også vise at kandidaten på en god måte kan redegjøre for sentrale temaområder i pensum. Det kreves ikke at alle argumenter gjennomføres i detalj, men prestasjonen må vise at kandidaten har tilstrekkelige tekniske ferdigheter til selv å kunne gjennomføre standardresonnementer i emnet. Besvarelsen/presentasjonen må være klar og presis.

Ikke bestått
Besvarelsen/presentasjonen tilfredsstiller ikke kravene i måloppnåelsen. Besvarelsen/presentasjonen viser at kandidaten har manglende kjennskap til sentrale teknikker, begreper, terminologi og anvendelser, og/eller mangler kunnskaper til å løse oppgaver. Besvarelsen/presentasjonen er utilstrekkelig ved at viktige deler av pensum ikke er godt nok besvart, ved at kandidaten ikke kan redegjøre for grunnprinsipper i sentrale argumenter, eller ved at kandidaten ikke viser tilstrekkelige ferdigheter til å kunne gjennomføre standardresonnementer på egen hånd. 

